projecte-aina/catalan_government_crawling huggingface dataset:
El programa Beatriu de Pinós promou el desenvolupament professional dels investigadors i investigadores, amb l'objectiu de que es consolidin com a professionals de la recerca independents en un entorn internacional, intersectorial i multidisciplinari.
Un dels fonaments del programa és la formació científica a través del projecte de recerca i la formació en competències transversals.
En aquest darrer cas, la formació és proporcionada per cursos organitzats per l'AGAUR i per les institucions d'acollida, i també pot ser adquirida mitjançant estades i col·laboracions amb entitats de l'àmbit no acadèmic.
Aquesta formació en competències transversals es realitza segons les necessitats i interessos dels postdocs BP per complementar la formació científica.
Guies de procediments i oportunitats de col·laboració.
Aquest curs online ofereix una introducció a la gestió de dades de recerca i a l'elaboració de plans de gestió de dades.
La dedicació aproximada per completar el curs és de 1h.
La jornada va ser organitzada per IBEC, AGAUR i Oficina Europea FECYT (Barcelona, 14 de maig de 2019).
La jornada va ser organitzada per la Universitat Rovira i Virgili amb col·laboració de l'AGAUR (Tarragona, 25 de gener de 2019).
El Servei de Projectes Europeus i Internacionals (SPEI) ofereix suport a la internacionalització i al lideratge de projectes europeus de recerca.
Regularment organitza cursos i seminaris adreçats a investigadors i gestors de la recerca sobre oportunitats de finançament i preparació de propostes.
La divulgació és un dels aspectes fonamentals del programa Beatriu de Pinós.
Mitjançant la comunicació dels resultats de recerca a la societat, el personal investigador dona visibilitat a la seva feina, contribueix a justificar la despesa de recursos públics en investigació i promou les vocacions científiques entre els joves.
El blog de divulgació del programa és una finestra de comunicació que permet als postdocs BP mostrar els seus projectes de recerca o escriure sobre temes d'interès dins la seva àrea d'expertesa.
A més, el personal investigador participa en diverses activitats de divulgació dirigides al públic general i té al seu abast tot un seguit d'eines per promoure el diàleg i l'intercanvi de coneixements.
La Nit Europea de la Recerca és un esdeveniment públic dedicat a la divulgació de la ciència que es celebra cada any en més de 300 ciutats i 30 països d'Europa al mateix temps.
El seu objectiu és apropar la recerca i els seus protagonistes al públic de totes les edats i donar a conèixer la recerca i la innovació de manera planera i divertida.
A Catalunya, està organitzada conjuntament per diferents institucions i els investigadors tenen diferents possibilitats per participar-hi.
Mitjançant un seguit d'activitats digitals, els investigadors podran interactuar amb infants, estudiants i ciutadania en general, per explicar quin és el paper dels investigadors en un context post-crisi i destacar com la recerca pot tenir un impacte en la vida quotidiana.
L'esdeveniment també està adreçat a centenars d'agents interessats en la recerca i la innovació de tot Europa en el marc dels European Research and Innovation Days.
RecerConnecta és una iniciativa de l'AGAUR i Pessics de Ciència per organitzar xerrades d'investigadors a les aules dels instituts de la ciutat de L'Hospitalet, amb l'objectiu d'apropar la ciència i la tecnologia als joves i promoure les vocacions científiques.
"100tífiques" és una iniciativa de la Fundació Catalana per a la Recerca i la Innovació (FCRi), que té l'objectiu de visibilitzar i destacar la rellevància i el paper estratègic de les dones a la ciència i la tecnologia, tot fomentant accions conjuntes entre científiques d'acadèmia i d'empresa.
Aquesta guía ofereix recursos i consells útils per planificar i executar activitats de comunicació i divulgació, així com per crear un pla de gestió de dades d'acord amb els principis FAIR.
Guia de bones pràctiques destinada a millorar les habilitats del personal investigador per compartir el seu coneixement amb la societat.
Proveïdor: Observatori de Comunicació Científica – Universitat Pompeu Fabra
Document guia amb recomanacions genèriques per comunicar els resultats de recerca dels projectes del programa Horizon 2020.
Eina online que agrupa 57 mètodes de participació ciutadana i que permet fer una cerca per criteris.
Document que proporciona eines i exemples per implicar la societat en la recerca, tant en els processos de pressa de decisions com en les activitats d'investigació.
Document que llista un conjunt de consells dirigits a investigadors per adaptar la forma d'escriure a les diferents audiències no especialitzades.
Guia dirigida a investigadors que explica com utilitzar tècniques narratives per comunicar el missatge i captar i mantenir l'atenció del públic.
Guia online que conté consells per millorar la capacitat de comunicació dels investigadors a públics amplis i contingut útil per preparar un pla de comunicació i divulgació.
Presentació que resumeix els beneficis de l'ús de xarxes socials per als investigadors i que conté exemples i recursos per augmentar la visibilitat i l'impacte dels resultats científics.
Proveïdor: Xavier Lasauca i Cisa, Direcció General de Recerca (Generalitat de Catalunya)
Guia per investigadors que ajuda a establir una bona estratègia de comunicació mitjançant xarxes socials, a escollir los canales i els continguts més adequats i a fer front a les dificultats.
Article que analitza les diferents formes d'utilitzar Twitter per part dels investigadors.
Amb l'objectiu de sumar forces per lluitar contra la pandèmia, alguns investigadors i investigadores del programa d'ajuts postdoctorals Beatriu de Pinós han reorientat els seus projectes de recerca, han ampliat els objectius inicials o bé participen en diferents iniciatives internacionals.
Davant l'emergència sanitària que estem patint a tot el món, la comunitat científica està realitzant un gran esforç per trobar solucions que puguin pal·liar els efectes de la pandèmia, tant pel que fa a la salut dels ciutadans com als aspectes socioeconòmics relacionats.
En el marc del programa Beatriu de Pinós, quatre investigadors i investigadores han reorientat els seus projectes de recerca per tal d'ajudar a fer front a la nova situació.
A més, diversos postdocs participen en diferents iniciatives per aportar la seva experiència en hackatons, projectes internacionals, seminaris científics, etc. La Comissió Europea ha inclòs el programa Beatriu de Pinós en el llistat de projectes finançats per Horizon 2020 amb potencial per contribuir en la lluita contra la crisi.
Els ajuts Beatriu de Pinós, finançats per la Secretaria d'Universitats i Recerca i gestionats per l'AGAUR, donen suport a personal investigador en tots els àmbits de coneixement que treballen en entitats catalanes.
Dins la convocatòria BP 2018, cofinançada per un projecte MSCA COFUND del programa Horizon 2020, quatre projectes de recerca ampliaran el seus objectius inicials per combatre l'emergència sanitària des de diferents vessants.
En l'àmbit de la salut mental, la investigadora Ioar Rivas de l'ISGlobal estudiarà els possibles efectes que pot tenir el confinament i l'estrès associat en embarassades.
En l'àmbit biomèdic, Ulrich Eckhard, investigador de l'IBMB, participarà en un nou projecte per abordar la infecció de cèl·lules hoste per part del virus SARS-CoV-2, amb possibilitat d'obtenir resultats a mitjà termini.
La investigadora Ewelina Wajs, de l'ICFO, està treballant en dispositius per a la detecció ràpida de la sèpsia, i la reorientació del projecte podria aportar solucions per a la COVID-19.
Per últim, des d'un vessant polític, l'investigador Charles Roger de l'IBEI és expert en organitzacions i legislació internacionals, i els seus estudis podrien contribuir a entendre i reflexionar sobre la col·laboració internacional en resposta a la pandèmia i a la crisi econòmica relacionada.
A més del programa Beatriu de Pinós (BP3), hi ha quatre projectes més MSCA COFUND a Catalunya que han estat reconeguts amb potencial per aportar solucions contra la crisi: el programa TECNIOspring Plus per investigadors postdoctorals d'ACCIÓ, el programa Martí i Franqués d'ajuts predoctorals de la URV, el programa BITRECS d'ajuts postdoctorals de l'IDIBAPS, i el programa IBERUS Talent d'ajuts predoctorals amb participació de la UdL.
Aquesta convocatòria destinarà 8.658.000 euros per atorgar 60 ajuts per a la incorporació de personal investigador postdoctoral de tots els àmbits de recerca al sistema català de ciència i tecnologia.
L'AGAUR ha rebut 251 sol·licituds per optar als ajuts Beatriu de Pinós a la convocatòria de 2019, que va tancar el període d'enviament de propostes el passat 14 de febrer.
Aquests ajuts permetran la contractació de 60 investigadors i investigadores postdoctorals a universitats, centres de recerca i fundacions hospitalàries de Catalunya durant tres anys, per tal que progressin en el seu desenvolupament professional i duguin a terme un projecte de recerca.
En aquesta convocatòria ha disminuït lleugerament el nombre de sol·licituds rebudes respecte a la convocatòria anterior.
El 40% dels sol·licitants són dones i en el total de les propostes hi ha representades 33 nacionalitats (el 53% del sol·licitants són de nacionalitat no espanyola).
El procés d'avaluació ja ha començat, i les propostes seran avaluades per experts independents reconeguts internacionalment.
Està previst que els resultats es publiquin al juliol de 2020, i els candidats i candidates seleccionats es podran incorporar a les institucions catalanes fins a l'1 de febrer de 2021.
Les persones candidates als ajuts Beatriu de Pinós són investigadors i investigadores amb més de dos anys d'experiència postdoctoral a l'estranger i un currículum altament competitiu.
L'objectiu del programa és l' atracció de talent i la formació del personal investigador en competències científiques i transversals, per tal que els postdocs BP puguin esdevenir els futurs líders en recerca a Catalunya.
El programa Beatriu de Pinós està finançat pel Departament d'Empresa i Competitivitat de la Generalitat de Catalunya.
A més, per a les convocatòries 2018 i 2019 ha rebut cofinançament de la Comissió Europea a través d'un projecte COFUND del programa de recerca i innovació Horizon 2020 (no 81370).
El termini per presentar sol·licituds estarà obert fins el 3 de febrer de 2020 a les 14:00 hores.
La Secretaria d'Universitats i Recerca destinarà una dotació de 8.658.000 euros a la convocatòria 2019 del programa Beatriu de Pinós (BP2019) d'ajuts a la contractació de personal investigador postdoctoral al sistema català de ciència i tecnologia.
El programa permetrà contractar un total de 60 investigadors amb experiència postdoctoral a l'estranger que es podran incorporar a qualsevol universitat, centre de recerca o fundació hospitalària de Catalunya.
Tal com es va introduir en l'edició de 2018, la convocatòria d'enguany manté la durada dels contractes de tres anys, així com l'increment salarial i els diners complementaris per a realitzar activitats de recerca i desenvolupament professional.
El termini de presentació de sol·licituds al programa Beatriu de Pinós comença demà divendres 13 de desembre i restarà obert fins al 3 de febrer de 2020 a les 14:00h.
El BP2019 es gestiona a través de l'Agència de Gestió d'Ajuts Universitaris i de Recerca ( AGAUR ), i les propostes són avaluades per experts independents de prestigi internacional i mitjançant un procés de selecció que garanteix la igualtat d'oportunitats.
Les persones candidates han d'acreditar un mínim de dos anys d'experiència postdoctoral a l'estranger.
El programa Beatriu de Pinós també ofereix al personal investigador formació en competències transversals per millorar les seves perspectives professionals.
A més, fomenta la ciència oberta i les activitats de divulgació per fer conèixer els resultats de la recerca a la societat i per fomentar les vocacions científiques.
El programa Beatriu de Pinós es convoca anualment des de 2005 i ha permès la contractació de 649 investigadors i investigadores per part de les entitats de recerca catalanes.
El BP2019 està cofinançat pel programa europeu Marie Sklodowska Curie – COFUND, dins del programa marc de recerca i innovació Horizon 2020.
Aquests fons s'han aconseguit a través d'una convocatòria competitiva on es van presentar més de 130 projectes de mobilitat i formació d'investigadors de tot Europa i dels quals es van finançar 13, i l'AGAUR va obtenir la millor puntuació.
Els ajuts s'insereix en l'objectiu de l'estratègia Europa 2020 de la Unió Europea d'augmentar el nombre i la mobilitat del personal investigador.
RecerConnecta és una iniciativa impulsada per l'AGAUR i Pessics de Ciència, que compta amb la participació de personal investigador de diversos centres de recerca i universitats de Catalunya.
L'objectiu és apropar el món de la recerca a l'alumnat d'ESO i batxillerat de L'Hospitalet de Llobregat mitjançant xerrades a les aules.
Els instituts públics de L'Hospitalet acolliran xerrades d'investigadors i investigadores de diferents centres de recerca i universitats dins del marc del nou programa RecerConnecta.
Aquesta iniciativa és el resultat d'una col·laboració entre Pessics de Ciència (Centre Cultural Sant Josep) i l'Agència de Gestió d'Ajuts Universitaris i de Recerca (AGAUR) de la Generalitat de Catalunya.
L'objectiu és apropar la recerca i la tasca dels investigadors a l'alumnat d'ESO, batxillerat i cicles formatius per promoure el seu interès en la ciència i la tecnologia, així com per fomentar les vocacions científiques.
Els àmbits temàtics de les xerrades de divulgació són molt diversos i estan relacionats amb disciplines com la biomedicina, les ciències ambientals, la física, la computació, les neurociències, la química o les enginyeries.
Els investigadors i investigadores que hi participen són doctors amb experiència internacional que han estat contractats a les entitats catalanes mitjançant projectes institucionals amb cofinançament europeu (accions MSCA-COFUND).
En concret, hi participen postdocs dels programes Beatriu de Pinós de l'AGAUR, P-SPHERE de la UAB, BITRECS de l'IDIBAPS i Martí i Franquès de la URV.
Aquests investigadors han rebut a l'AGAUR una formació especialitzada en comunicació de la recerca per ajudar-los a preparar la seva xerrada dirigida als joves estudiants.
Les primeres xerrades de RecerConnecta han tingut lloc durant la Setmana de la Ciència (de l'11 al 15 de novembre) i han arribat a gairebé 150 alumnes.
A la pàgina web del programa ( ja.cat/recerconnecta ) es pot trobar més informació sobre aquesta iniciativa.
També es poden consultar les activitats conjuntes dels programes amb finançament MSCA-COFUND a Catalunya al web de l'AGAUR.
Els ajuts s'han concedit a 33 dones i 27 homes, de 12 nacionalitats diferents, amb experiència internacional en recerca i una trajectòria professional d'excel·lència.
Per primera vegada, la resolució incorpora contractes de tres anys i preveu un increment salarial i dels diners complementaris per activitats de recerca gràcies al cofinançament de la UE.
El Govern, mitjançant l'Agència de Gestió d'Ajuts Universitaris i de Recerca ( AGAUR ), ha concedit 60 ajuts Beatriu de Pinós per a la contractació de personal investigador postdoctoral a les universitats, centres de recerca i fundacions hospitalàries de Catalunya.
Els ajuts per incorporar personal investigador altament qualificat al sistema català de recerca preveuen, per primera vegada, la durada dels contractes fins als tres anys i un increment salarial i dels diners complementaris per activitats de recerca gràcies al cofinançament del programa europeu Marie Sklodowska Curie-COFUND dins el Programa H2020
La convocatòria, finançada per la Secretaria d'Universitats i Recerca de la Generalitat de Catalunya i amb cofinançament europeu, està dotada amb un total de 8.658.000 euros.
Les persones investigadores contractades duran a terme un projecte de recerca en diferents àmbits de coneixement.
Entre les temàtiques dels projectes seleccionats hi ha exemples tan diversos com l'estudi de l'efecte de l'estil de vida en la malaltia de l'Alzheimer, l'evolució dels primats a Europa i Àfrica, l'efecte del canvi climàtic en els boscos mediterranis, la qualitat de vida en les ciutats actuals, la millora de la caracterització d'arrels, bulbs i tubercles en arqueologia, o l'ús de dades de satèl·lits en oceanografia, entre altres.
Paral·lelament, a més de dur a terme un projecte de recerca el personal investigador també rebrà formació i suport per avançar en el seu desenvolupament professional i millorar les seves perspectives de carrera.
Així, una altra millora incorporada en els nous ajuts és la possibilitat de realitzar col·laboracions amb entitats del sector públic de diferents àmbits.
Aquestes col·laboracions permetran crear sinergies entre sectors habitualment distants, alhora que millorarà l'impacte de la recerca i l'aplicació dels resultats obtinguts.
Consulteu la nota de premsa completa i la resolució de la convocatòria.
Els investigadors i investigadores convidats a la sessió havien obtingut un ajut Beatriu de Pinós a la convocatòria BP-2017 i van compartir les seves inquietuds sobre la carrera investigadora i la gestió del seu ajut.
El dijous 13 de juny, l'Agència de Gestió d'Ajuts Universitaris i de Recerca (AGAUR) va organitzar una sessió de benvinguda per als beneficiaris d'un ajut Beatriu de Pinós de la convocatòria de 2017, incorporats recentment en institucions catalanes com a investigadors postdoctorals.
Durant aproximadament els propers dos anys, aquests investigadors treballaran en diferents universitats, centres de recerca i fundacions hospitalàries de Catalunya desenvolupant un projecte de recerca i progressant en la seva carrera investigadora.
Manuel Molina, Director Executiu de l'AGAUR, va inaugurar la sessió informant sobre l'estructura i el funcionament de l'Agència.
Va destacar que la raó de ser de l'AGAUR és contribuir a les passions i els somnis de les persones, i la sessió de benvinguda permet a l'equip BP conèixer cara a cara els investigadors i tenir una visió més propera dels seus interessos i les seves inquietuds.
A continuació, tres membres de l'equip BP de l'AGAUR (Dolors Grillo, Marta Renato i Eduard Lorda) van explicar com gestionar l'ajut i la justificació, van donar algunes recomanacions per comunicar i donar visibilitat als projectes de recerca, i van informar sobre els serveis que ofereix Euraxess Catalonia per a la mobilitat dels investigadors.
Aquesta és la qüestió principal que preocupa als investigadors BP, i dos antics beneficiaris van donar alguns consells per millorar les perspectives de carrera professional.
Marcel·la Franquesa i Carles Mas-Moruno van explicar la seva experiència com a postdocs BP, els principals entrebancs que es van trobar i com els van solucionar.
També van destacar aspectes sobre la conciliació de la vida familiar i laboral, i van oferir recomanacions per obtenir finançament per a la recerca.
Finalment, els 47 participants de la sessió van poder interactuar entre ells i amb l'equip BP durant la sessió de networking, per compartir experiències, resoldre dubtes i crear xarxes de contactes professionals.
L'experiència en general va ser valorada positivament pels assistents.
Aquesta convocatòria té com a objectiu atraure talent i atorgar 60 ajuts per a la incorporació de personal investigador postdoctoral de tots els àmbits de recerca al sistema català de ciència i tecnologia.
L'AGAUR ha rebut 310 sol·licituds per optar als ajuts Beatriu de Pinós a la convocatòria de 2018, que va tancar el període d'enviament de propostes el passat 7 de març.
Aquests ajuts permetran la contractació de 60 investigadors i investigadores postdoctorals a universitats, centres de recerca i fundacions hospitalàries de Catalunya durant tres anys, per tal que progressin en el seu desenvolupament professional i duguin a terme un projecte de recerca.
El percentatge de sol·licitants estrangers ha augmentat progressivament en les darreres convocatòries, fins a arribar al 54% del total aquest any.
Entre les propostes rebudes, hi ha representades 38 nacionalitats i el 40% dels sol·licitants són dones.
Les sol·licituds seran avaluades per experts independents reconeguts internacionalment, i els candidats i candidates seleccionats es podran incorporar a les institucions catalanes fins a l'1 de febrer de 2020.
Les persones candidates als ajuts Beatriu de Pinós són investigadors i investigadores amb almenys dos anys d'experiència postdoctoral a l'estranger i un currículum altament competitiu.
L'objectiu del programa és l'atracció de talent i la formació del personal investigador en competències científiques i transversals, per tal que els postdocs BP puguin esdevenir els futurs líders en recerca a Catalunya.
El programa Beatriu de Pinós està finançat pel Departament d'Empresa i Competitivitat de la Generalitat de Catalunya.
A més, per a les convocatòries 2018 i 2019 ha rebut cofinançament de la Comissió Europea a través d'un projecte COFUND del programa de recerca i innovació Horizon 2020 (no 81370).
El programa Beatriu de Pinós ( posdocBP ) té com a finalitat l' atracció de talent investigador postdoctoral.
Aquest programa, finançat per la Secretaria d'Universitats i Recerca de la Generalitat de Catalunya i gestionat per l'AGAUR, es va iniciar l'any 2005.
Les convocatòries Beatriu de Pinós tenen com a objectiu atorgar ajuts individuals per a la contractació i la incorporació de personal investigador doctor al sistema català de ciència i tecnologia.
Els investigadors i investigadores poden escollir lliurement el seu projecte de recerca en qualsevol àmbit temàtic.
La selecció de les persones candidates es duu a terme mitjançant un procés d'avaluació independent, transparent i competitiu.
La missió del programa posdocBP és el desenvolupament professional del personal de recerca en tres vessants: lideratge, independència i consolidació.
A més, fomenta la mobilitat internacional, la col·laboració multidisciplinària i intersectorial, així com la formació complementària dels investigadors en competències transversals.
Les convocatòries de 2018 i 2019 del programa posdocBP estan cofinançades per la Unió Europea a través del programa COFUND (no de contracte 801370 ) de les accions Marie Skłodowska-Curie del programa "Horizon2020".
Beatriu de Pinós (1433 – 1485), baronessa de Milany-Vallfogona, va ser la principal impulsora del Centre d'Estudis Ramon Llull de Mallorca.
Tenia una ment curiosa i el seu treball, en un ambient hostil, va fer possible els estudis clàssics catalans.
Recursos gràfics per descarregar
Les entitats beneficiàries i els investigadors receptors d'un ajut Beatriu de Pinós poden fer servir la imatge del programa sense autorització prèvia, sempre que el seu ús estigui associat a activitats o resultats relacionats amb l'ajut BP.
Per altres casos, consulteu les condicions d'ús escrivint un correu a [EMAIL]
Reconeixement del finançament obtingut a través del programa Beatriu de Pinós
En les publicacions científiques (articles, resums per a congressos, etc.), el personal investigador receptor d'un ajut BP haurà de reconèixer el suport rebut fent menció al programa Beatriu de Pinós i al Departament d'Empresa i Coneixement de la Generalitat de Catalunya, segons s'indica a cada convocatòria.
En les publicacions més extenses que permetin incloure elements gràfics (presentacions, llibres, fulletons, pòsters, pàgines web, etc.), el suport rebut es reconeixerà mitjançant la identificació del Departament d'Empresa i Coneixement ( descarrega-la en diferents formats).
Aquesta marca pot coexistir amb altres identificacions, seguint la Guia de Col·laboracions i Coexistència ( dues identificacions o diverses identificacions ).
Per a les convocatòries BP cofinançades per la Comissió Europea (2018 i 2019), cal incloure a més la bandera de la UE seguint la guia d'ús de l'emblema de la UE per a beneficiaris.
La bandera de la UE es pot descarregar en aquesta pàgina web.